
Előterjesztés
a Közgyűlés részére

Tisztelt Közgyűlés!

A Budapesti Közlekedési Zártkörűen Működő Részvénytársaság (továbbiakban BKV Zrt. vagy Társaság) Budapest Főváros Önkormányzatának (továbbiakban: Önkormányzat vagy Alapító) 100 %-os tulajdonában álló gazdasági társaság, amely a számvitelről szóló 2000. évi C. törvény (továbbiakban: számviteli törvény) alapján konszolidált beszámoló készítésére kötelezett.
A BKV Zrt. Alapító Okirata alapján az Alapító kizárólagos hatáskörébe tartozik a számviteli törvény szerinti éves beszámoló jóváhagyása, ideértve az adózott eredmény felhasználására vonatkozó döntést is (9.3.5.pont). 
A BKV Zrt. számviteli törvény szerinti Konszolidált Beszámolója közzétételének határideje 2013. június 30.  
Az Önkormányzat a BKV Zrt.-ben fennálló tulajdonosi részesedésével kapcsolatos egyes tagsági jogainak gyakorlását a közte és a BKK Budapesti Közlekedési Központ Zártkörűen Működő Részvénytársaság (továbbiakban BKK Zrt.) között létrejött Megbízási Szerződésben átadta BKK Zrt. részére, így a Megbízási Szerződés 4.2. b) pontja értelmében a BKK Zrt. a BKV Zrt. számviteli törvény szerinti beszámolója elfogadására, továbbá az adózott eredmény felhasználására vonatkozóan javaslatot tehet. Az Önkormányzat a BKK Zrt. javaslata alapján hozza meg a döntését. 
A BKV Zrt. Igazgatóságának vonatkozó határozatát az 1. számú, a BKK Zrt. Igazgatóságának határozatát a tulajdonosi megbízotti javaslatról az előterjesztés 2. számú melléklete tartalmazza, amely a Fővárosi Közgyűlés napjáig bemutatásra kerül. 
 

A BKV Zrt. számviteli törvény szerinti 2012. évi Éves Beszámolójának és Üzleti Jelentésének elfogadásáról szóló Alapítói határozat kiadására irányuló előterjesztés a Fővárosi Közgyűlés 2013. májusi ülésének napirendjén szerepel. 

1. A BKV Zrt. 2012. évi Konszolidált Beszámolójának összeállításakor alkalmazott módszerek
A BKV Zrt. leányvállalatai közül a konszolidációba teljes körűen bevonásra került a BKV Vasúti Járműjavító és Szolgáltató Kft. (továbbiakban: VJSZ Kft.). A BKV Mozgólépcső Javító és Szolgáltató Kft. a teljes körű konszolidáció alól mentesített, mivel jegyzett tőkéjének összege nem éri el a 250 M Ft-ot, azonban árbevételének nagysága miatt a saját tőkéje equity (részesedés-értékelés) módszerrel konszolidálásra kerül. A jegyzett tőke és árbevétel adatok együttes értéke miatt az alábbi leányvállalatok mentesülnek a konszolidáció alól, így ezek adatai nincsenek hatással a konszolidált beszámolóra. 
· BKV Panoráma Kft. 
· BKV Közbeszerzés Szolgáltató Kft. „v.a”
· BKV Trade Kft.
Mindezek alapján a BKV Zrt. 2012. évi Konszolidált beszámolója a BKV Zrt. és a VJSZ Kft. Éves Beszámolóján alapul, amelyben a BKV Zrt. Éves Beszámolója a meghatározó, a VJSZ Kft. hatása nagyon kis mértékű.  
2. A társaságcsoport 2012. évi gazdálkodásának főbb adatai 

A 2012. évi konszolidált beszámoló és üzleti jelentés készítése során a VJSZ Kft. teljeskörűen, a BKV Mozgólépcső Javító és Szolgáltató Kft. equity módon (a részesedés valós értékének meghatározása), a többi leányvállalat pedig könyv szerinti értéken került bevonásra.
Összefoglaló adatok
	Megnevezés
	2011.
Tény
	2012.
Terv
	2012.
Tény

	Utasszám (millió utas)
	1 392
	1 383
	1 371

	Utaskilométer (millió utkm)
	5 162
	5 128
	5 108

	Férőhelykilométer (millió fhkm)
	21 537
	21 387
	19 275

	Konsz. Üzemi bevételek (millió Ft)
	139 617
	-
	137 825

	Konsz. Üzemi ráf. összesen (millió Ft)
	139 201
	-
	135 107

	Konsz. Üzemi tev. eredménye (millió Ft)
	416
	-
	2 718

	Konsz. Mérleg szerinti eredmény (millió Ft)
	-5 872
	-
	- 3 744

	Cégcsoport adósságáll. (millió Ft)
	64 843
	70 542
	69 617

	Konsz. Telj. munkaidős átl.áll.létszám (fő)
	12 346
	-
	11 623

	BKV Zrt. beruházások műsz. telj. (millió Ft)
	50 590
	56 573
	47 539

	Konsz. Mérleg főösszeg (millió Ft)
	547 457
	-
	571 757



A BKV Zrt. 2004. évben kötött Közszolgáltatási Szerződése 2012. április 30-án lejárt, a közszolgáltatás megszervezésével az Önkormányzat a BKK Zrt.-t bízta meg. 
2012. május 1-től a közlekedésszervezői, a közlekedésfejlesztői, a forgalomirányítási, a forgalmi ellenőrzési, az utas tájékoztatási, a tarifapolitikai, a jegy – és bérletértékesítési, ellenőrzési és pótdíjbeszedési, külső kommunikációs feladatokat a BKK Zrt. látja el. Az átalakulás a BKV Zrt. szervezetét alapvetően érintette. Számos egyéb feladat és az azokat ellátó szervezeti egységek, munkakörök, összesen több mint ezer munkavállaló került át a BKK Zrt. állományába. A Társaság szervezeti átalakítása is megkezdődött az ágazati önállóság megteremése céljából.
2012. május 1-jével aláírásra került a BKK Zrt. és a BKV Zrt. közti Közszolgáltatási Szerződés, amely a működési és finanszírozási feltételeket szabályozza. A BKV Zrt. a bevételekkel nem fedezett indokolt költségeinek ellentételezéseként kompenzációs díjat kapott, amelynek összege 2012. május-december hónapokra 78 875 millió Ft volt. A Társaság működési likviditását a szolgáltatási díj biztosította.
A BKV Zrt. üzemi eredménye 2012. évben 3 178 millió Ft, amely 198 millió Ft-tal kedvezőbb az éves tervnél, a tavalyi évhez hasonlóan pozitív lett. Az adózás előtti eredmény a pénzügyi műveletek veszteségének hatásaként -3 246 millió Ft (veszteség), mely az éves tervnek mindössze 78,2 %-a.
A VJSZ Kft. adózás előtti eredménye a bázis év 418 millió Ft-os veszteségével szemben 2 millió Ft nyereség lett, az állandó költségek jelentős csökkentésének következtében.
A BKV cégcsoport üzemi eredménye 2 718 millió Ft, mérleg szerinti eredménye 3 744 millió Ft veszteség.
A cégcsoport adósságállománya 69 617 millió Ft, amely a tervezett értéknél 925 millió Ft-tal kevesebb.
Összefoglalóan megállapítható, hogy a BKV Zrt. 2012. évi Üzleti tervét az elvártnál nagyobb üzemi eredménnyel és kisebb mérleg szerinti veszteséggel teljesítette. A VJSZ Kft. a bázis év veszteségével szemben a 2012. évet nyereséggel zárta.

3. Bevételek, ráfordítások, eredmény 
(millió Ft)
	Megnevezés
	2011. év tény
	2012. év  BKV Zrt.
	2012. év VJSZ Kft.
	Tőke konsz.
	Hozam ráford. kiszűrése
	2012. év Összesen

	Üzemi bevételek
	139 617
	136 589
	4 001
	0
	-2 765
	137 825

	Üzemi ráfordítások összesen
	139 201
	133 411
	3 954
	0
	-2 258
	135 107

	Üzemi (üzleti) tev. eredménye
	416
	3 178
	47
	0
	-507
	2 718

	Pénzügyi műveletek eredménye
	-6 029
	-6 363
	-48
	7
	0
	-6 404

	Rendkívüli műveletek eredménye
	-259
	-61
	3
	0
	0
	-58

	Mérleg szerinti eredmény
	-5 872
	-3 246
	2
	7
	-507
	-3 744



Tőkekonszolidációként az equity módszerrel bevont BKV Mozgólépcső Javító és Szolgáltató Kft. mérleg szerinti eredménye jelenik meg.
A hozam-ráfordítás konszolidáció során kivezetésre kerültek a BKV Zrt. és a VJSZ Kft. egymással kölcsönösen elszámolt üzemi bevételei és ráfordításai.
A BKV Zrt. esetében az üzemi bevételek és az üzemi ráfordítások is kis mértékben meghaladták az éves tervezettet (102%, illetve 101,9%-a), a bázisnál a realizált bevételek és költségek alacsonyabban alakultak. Az üzemi tevékenység eredménye a bázist 2 354 millió Ft-tal meghaladja a ráfordítások bevételekhez viszonyított nagyobb mértékű csökkenése következtében. 
A menetdíjbevételek, az agglomerációs és kerületi tömegközlekedési bevételek a bázisnál alacsonyabbak, mivel 2012. május 1-jétől a BKK Zrt. jogosult ezekre. A 2012. évre tervezett menetdíjbevételt teljesítette a társaság, az agglomerációs és kerületi tömegközlekedési bevételek a tervezettől kissé elmaradtak. 
A BKV Zrt. esetében az egyéb bevételek tervezettnél magasabb összege a céltartalék felhasználásból (ebből 577 millió Ft a Tetthely Kft. részére bírósági határozat alapján történt kifizetés) és a 4-es Metró építésével összefüggésben kapott kártérítésből fakad, a rendkívüli bevételek között a DBR Metró projekt keretein belüli átadás szerepelt a tervben 6 132 millió Ft értékben, erre azonban nem került sor.
A BKV Zrt.-nél az anyagjellegű és a személyi jellegű ráfordításokban a tervhez képest jelentkező megtakarítások ellenére, az értékcsökkenési leírásban és az egyéb ráfordításokban jelentkező többlet hatásaként az üzemi ráfordításokban a tervhez képest 1,9 %-os túllépés keletkezett.
A BKV Zrt. 2012. évi üzemi, üzleti eredménye (nyeresége) 3 178 millió Ft, ez a nyereség jelentősen, 2 354 millió Ft-tal haladja meg a 2011. évi értéket, és a 2012. évi Üzleti tervben előirányzott értéknél is magasabb, a mérleg szerinti eredmény 2012-ben összességében -3 246 millió Ft veszteség, ez jelentős csökkenést jelent az előző évekhez képest. 
A tervezett értéknél 907 millió Ft-tal, a 2011. évi eredménynél 2 647 millió Ft-tal kevesebb veszteség keletkezett, ennek hatására mérséklődött a saját tőke értékének csökkenése is. Ennek oka a bevétel növekedés és a takarékos költséggazdálkodás mellett az alacsonyabb kamatköltségek.
2012. évben a VJSZ Kft. bevételeinek 98 %-a a BKV Zrt.-től származott, összesen 3,7 Mrd Ft értékben. A VJSZ Kft. és BKV Zrt. együttes csoportszintű bevételei az egymás közötti ügyletek kizárása után mindössze 75 M Ft-tal haladják meg a BKV Zrt. éves bevételét. 
A VJSZ Kft. üzemi ráfordításai 2012-ben 3 953 778 eFt-ot tettek ki, amely a bázis értéktől elmarad (13,8 %) az állandó költségek jelentős csökkentése következtében. 
A VJSZ Kft. üzemi eredménye 47 millió Ft, amely 436 millió Ft-tal kedvezőbb az előző év eredményénél, az állandó költségek jelentős csökkentése következtében.
A cégcsoport eredmény kimutatása szerint az üzemi bevételek és az üzemi ráfordítások is csökkentek a bázishoz viszonyítva. 
A Társaságcsoport konszolidált eredménye kedvezően alakult, az üzemi eredmény 2 718 M Ft nyereség, ami a 2011. évi eredményt jelentősen, 2 302 M Ft-tal haladja meg. Az adózás előtti eredmény 3 686 M Ft veszteség, ez a 2011. évi veszteségnél 1.927 M Ft-tal kevesebb.














4. Mérleg adatok

(millió Ft)
	Sorszám
	A tétel megnevezése
	Konszolidált mérleg 2011.12.31
	Konszolidált mérleg 2012.12.31
	BKV Zrt. 2012.12.31.

	A.
	Befektetett eszközök
	536 150
	560 087
	 559 913

	I.
	Immateriális javak
	1 303
	707
	703

	II.
	Tárgyi eszközök
	534 293
	558 842
	558 013

	III.
	Befektetett pénzügyi eszközök
	554
	538
	1 197

	B.
	Forgóeszközök
	10 978
	10 765
	10 765

	I.
	Készletek
	3 526
	3 467
	2 906

	II.
	Követelések
	5 788
	5 649
	6 226

	III.
	Értékpapírok
	26
	0
	0

	IV.
	Pénzeszközök
	1 638
	1 649
	1 663

	C.
	Aktív időbeli elhatárolások
	329
	905
	903

	D.
	Saját tőke 
	101 549
	113 411
	113 730

	I.
	Jegyzett tőke
	127 000
	127 000
	127 000

	II.
	Jegyzett, de még be nem fizetett tőke (-)
	0
	0
	0

	III.
	Tőketartalék
	140 870
	156 476
	156 476

	IV.
	Eredménytartalék
	-160 536
	-166 036
	-166 500

	V.
	Lekötött tartalék
	0
	0
	0

	VI.
	Értékelési tartalék
	0
	0
	0

	VII.
	Mérleg szerinti eredmény
	-5 872
	-3 744
	-3 246

	VIII.
	Leányvállalati saját tőke változása
	87
	-285
	-

	IX.
	Konszolidáció miatti változások
	0
	0
	-

	E.
	Céltartalékok
	3 110
	4 066
	4 066

	F.
	Kötelezettségek
	118 748
	118 832
	118 369

	I.
	Hátrasorolt kötelezettségek
	55
	55
	0

	II.
	Hosszú lejáratú kötelezettségek
	6 568
	63 485
	63 485

	III.
	Rövid lejáratú kötelezettségek
	112 125
	55 292
	54 884

	G.
	Passzív időbeli elhatárolások
	324 050
	335 448
	335 416

	MÉRLEGFŐÖSSZEG
	547 457
	571 757
	571 581



A BKV Zrt. mérlegfőösszegénél mindössze 176 M Ft-tal magasabb a konszolidált mérlegfőösszeg, ez a különbözet a befektetett eszközöknél képződött, a forgóeszközök értéke nem változott, csak belső szerkezeti változás történt. 

A BKV Zrt. mérlegfőösszege 571 581 millió Ft. A saját tőke összege 113 730 millió Ft, ami a jegyzett tőke 127 000 millió Ft értéke alatt van, de annak 2/3-át meghaladja, így a Gazdasági társaságokról szóló 2006. évi IV. tv. (továbbiakban Gt.) 245. § (1) bekezdés a) pontja szerinti intézkedési kötelezettség nem áll fenn. 
A VJSZ Kft. esetében a saját tőke és a jegyzett tőke aránya 67,9 %, ami alapján a Gt. előírásai szerint azonnali tulajdonosi intézkedésre nincs szükség, de a társaság szempontjából előnytelen.

A mérleg fordulónapja után a Konszolidált Üzleti Jelentést befolyásoló esemény nem történt.

5. Pénzügyi helyzet:

(millió Ft)
	
	2012. évi terv
	2012. évi tény

	Megnevezés
	BKV Zrt.
	VJSZ Kft.
	BKV csoport
	BKV Zrt.
	VJSZ Kft.
	BKV csoport

	Bankhitel és pénzkölcsön
	62 000
	500
	62 500
	61 700
	0
	61 700

	Adósságállomány
	69 542
	1 000
	70 542
	69 018
	599
	69 617



Az év első felében a BKV Zrt. fizetőképességének fenntartásában kiemelt jelentőséggel bírt a tulajdonos Önkormányzat által összesen 20 000 millió Ft értékben nyújtott támogatás és áthidaló tulajdonosi kölcsön, amely összegek és kamataik elszámolása a 2012. április 30-ig hatályos Közszolgáltatási Szerződés alapján megrendelt teljesítmény bevételekkel nem fedezett indokolt költségeinek ellentételezéseként való beszámítással történt. 
A BKV Zrt. finanszírozásából továbbra is hiányzott a 2012. április 30-áig felhalmozott szállítói tartozásállomány, amely egy részének kiegyenlítését – más bevétel hiányában – a közszolgáltatási szerződés alapján a BKK által folyósított kompenzációból lehetett megvalósítani. 
A Társaság lejáró hiteleinek megújítására indított közbeszerzési eljárás eredményeként 2012. június 18-án 61 700 millió Ft hitelkeretre vonatkozóan jött létre hitelszerződés 7 finanszírozó bankkal. A teljes, éven túli lejáratú hitelkeret hiteltípusonként 19 100 millió Ft összegű rulírozó és 42 600 millió Ft nem rulírozó hitelrészből tevődik össze. Hiteltörlesztés 2013. évben nem, 2014. márciustól a hitelek egy részének esetében negyedéves időszakonként, teljes összegben 2015. év végéig esedékes.
2012. május 1-jétől a BKK Zrt. által a közszolgáltatási tevékenység ellentételezéseként havonta a megrendelt teljesítményhez igazodva kompenzáció kerül folyósításra, az új finanszírozási rendszer hatályba lépését és a hitelek megújítását követően a rendelkezésre álló források hatékony felhasználásának köszönhetően a Társaság likviditása biztosított volt. 
A BKV Zrt. részéről a Magyar Követelés Kezelő Zrt.-vel fennálló faktoring-keretmegállapodás alapján nyújtott 4 000 millió Ft keretösszeg 2012. év során folyamatosan kihasználásra került, a szállítói számlák fizetési határidejének (kedvezményes késedelmi kamat megfizetése mellett) legfeljebb 180 napos meghosszabbítása jelentős pénzügyi forrást jelentett.
A biztosított keretből 2012. év végén fennálló állomány 3 946 millió Ft volt. A faktorált szállítói állomány után a 2012. évet érintő kamat összege 374 millió Ft. A Társaság által nyújtott bankgaranciák állománya összességében 804 millió Ft-ra csökkent. 
A BKK Zrt. által adott folyamatos közszolgáltatási díjnak, a Fővárosi Önkormányzat tulajdonosi szerepvállalásának, a hitelek kiváltásának, a BKK Zrt. hatékony vagyonkezelői tevékenységének és a Társaság szigorú költséggazdálkodásának eredményeként a BKV Zrt. fizetőképessége, folyamatos működése biztosított volt 2012-ben.

A VJSZ Kft. 2012. évi mérlege hosszú lejáratú kötelezettséget nem tartalmaz, a
VJSZ Kft. rövid lejáratú kötelezettségeinek állománya 8,3 %-kal kevesebb a bázishoz képest, 1 981 millió Ft.
A VJSZ Kft. a napi működésének finanszírozása érdekében 499 500 eFt folyószámlahitel kerettel rendelkezett. A hitelkeret meghosszabbítása nehézségekbe ütközött, összhangban az anyavállalat finanszírozási nehézségeivel. Az igénybevett hitel visszafizetését saját forrásból nem tudta teljesíteni VJSZ Kft., ezért a törlesztés a BKV Zrt. által folyósított tagi kölcsönből történt, melynek visszafizetési határideje 2013. július 20.
A szállítói állomány (1 058 millió Ft) csökkent, a bázis értéktől 19 millió Ft-tal maradt el. A szállítói állomány 56,6 %-át tették ki a lejárt szállítói kötelezettségek (599 millió Ft). 
A BKV Zrt. likviditási gondjai VJSZ Kft-t is érintik, mivel az első félévben az anyavállalat a VJSZ Kft. számláit több esetben csak határidőn túl tudta kiegyenlíteni. A BKV Zrt. hiteleinek megújítását követően változtak az anyavállalat pénzügyi lehetőségei, és ezért számos esetben került sor határidő előtti utalásra VJSZ Kft. bér-, és adófizetési kötelezettségeinek teljesítése érdekében.
VJSZ Kft. a felszámolás veszélyének elhárítása érdekében folyamatos egyeztetéseket folytat a szállítókkal, a lejárt szállítói állományt folyamatosan görgeti maga előtt, azt csak kis lépésekben képes önerőből csökkenteni.

6. Foglalkoztatáspolitika, létszám, bérgazdálkodás

2012. évben a BKV Zrt. központosított bér- és létszámgazdálkodást valósított meg a szűkös gazdálkodási és likviditási helyzet kezelése érdekében. 
Az év során a BKV Zrt.-nél az alábbi fontosabb foglalkoztatáspolitikai események történtek: 
· a Kollektív Szerződés felmondása, Átmeneti Megállapodás, majd új Kollektív Szerződés megkötése
· 2012. május 1-jével a BKK Zrt.-hez kerültek egyes feladatok, amihez kapcsolódóan 1 124 fő munkavállaló került munkáltatói jogutódlás keretében átadásra
· az új Munka Törvénykönyve hatályba lépésével a pihenőidő nem lehet a munkaidő része
· VJSZ Kft.-től 40 fő, BKV Mozgólépcső Javító és Szolgáltató Kft.-től 85 fő munkavállaló átvétele
· 4-es Metró beüzemelésének megkezdéseként új státuszok létrehozása
· Autóbusz és Trolibusz Üzemeltetési Igazgatóság létrehozása.
A Társaság 2012. évben bérmegállapodást nem kötött, de a 2012. évben elvárt béremelésről szóló 299/2011. (XII. 22.) Kormányrendeletet végrehajtotta (5 145 fő bére növekedett meg 2011. december 31. után).
A tény adatok alapján a teljes munkaidős állománynál a társasági bérszínvonal (központi kerettel, valamint a kiemelt vezetőkkel) 2012. I-XII hónapban 2,5%-kal növekedett az előző év azonos időszakához képest.
VJSZ Kft. 2012. évi záró létszáma 300 fő, amely 93 fővel kevesebb (29 fő szellemi, 60 fő fizikai alkalmazott és 4 fő részmunkaidős), mint az év eleji nyitó létszám. A létszámleépítés folyamatosan zajlott a VJSZ Kft-nél. 2012. július elsejétől a munkavállalók egy csoportja (40 fő) a BKV Zrt.-hez került át, ami egyszeri jelentős létszámcsökkentést hozott. 
A BKV Zrt. a munkavállalókat állomási ügyeletesként foglalkoztatja, biztosítva ezzel a további alkalmazásukat, és VJSZ Kft. ráfordításainak mérséklését. A munkaviszony közös megegyezéssel történő megszüntetése következtében külön ráfordítás nélkül valósult meg a létszám csökkentése, amellyel VJSZ Kft. 2012. évben 42 millió Ft bérmegtakarítást ért el.
A cégcsoport 2012. évi átlagos állományi létszáma a teljes munkaidős munkavállalóknál 11 623 fő, ami 723 fővel alacsonyabb a bázisnál. A bázishoz viszonyítottan a szellemi állománycsoportban 272 fővel, a tömegközlekedési járművezetőknél 62 fővel alacsonyabb az átlaglétszám. A járművezetők nélküli fizikai állományban a bázishoz viszonyított létszámcsökkenés 389 fő.
A 2012. december 31-ei teljes munkaidős záró létszám 11 252 fő, 1 062 fővel alacsonyabb a 
2011. december 31-i záró létszámnál.

Konszolidált létszám (fő)

	Megnevezés
	2011.  év
tény
	2012. év
tény
	2011.XII.31. záró létszám
	2012.XII.31. záró létszám

	Szellemi 
	2 054
	1 782
	2 034
	1 664

	Fizikai jv. és sv. nélkül
	5 298
	4 909
	5 302
	4 772

	Tömegközl. jv.
	4 994
	4 932
	4 978
	4 816

	Teljes munkaidős 
	12 346
	11 623
	12 314
	11 252



Konszolidált munkaügyi bér (millió Ft)
	Megnevezés
	2011. év tény
	2012. év tény

	Szellemi 
	9 355
	8 448

	Fizikai  jv. és sv.nélkül
	14 724
	14 295

	Tömegközl. jv. és sv. össz:
	16 393
	16 311

	TELJES  MUNKAIDŐS 
	40 472
	39 054

	MINDÖSSZESEN 
	41 639
	40 393




7. A BKV Zrt. leányvállalatai, BKV Előre SC
A BKV Zrt.-nek 5 leányvállalata és 1 társult vállalkozása van, továbbá 1 társaságban rendelkezik egyéb tartós részesedéssel. A részesedések záró állománya 978 millió Ft, amely 1 millió Ft-tal alacsonyabb a tárgyidőszak nyitó állományánál. A csökkenés az IT Pólus Kft. értékesítésével (0,6 M Ft) és a BKV Panoráma Kft. értékvesztés elszámolásával (0,4 M Ft) kapcsolatos. A BKV Trade Kft. értékesítéséről döntött a Társaság Igazgatósága, ezért a részesedés a befektetett eszközök állományából átsorolásra került a forgóeszközök állományába még 2011. évben. A részesedés könyv szerinti értéke nulla, mivel már az előző években a teljes bekerülési értékre értékvesztés került elszámolásra. 
A BKV Zrt. a 2012. év folyamán két működő – 100 %-os tulajdonában lévő – leányvállalattal rendelkezett, a VJSZ Kft-vel, és a BKV Mozgólépcső Javító és Szolgáltató Kft-vel. A VJSZ Kft. működése stabilizálódott a hatékonyságjavító intézkedések, és a kapacitásokat lefedő megrendelések következtében. A BKV Mozgólépcső Javító és Szolgáltató Kft. beolvadása az Igazgatóság döntésének megfelelően megindult. 

A BKV Közbeszerzés Kft. végelszámolással megszüntetésre került, az IT Pólus Kft. értékesítése lezárult. 
A BKV Előre SC részére 2012. évben a BKV Zrt. összesen 50 millió Ft forrást biztosított (24 millió Ft pártolói tagdíj, 26 millió Ft támogatás volt) a sporttevékenység fenntartása érdekében. Ezen felül a Főváros vezetése 25 millió Ft támogatásról döntött. Az év során a Társaság a Sportklub részére 6 millió Ft kölcsönt nyújtott, amelynek visszafizetése határidő előtt megtörtént. 

8. Beruházások
A BKV Zrt. fővárosi és társasági finanszírozású beruházásokat végez. 2012. évben mindkét kategóriában elmaradás mutatkozik a műszaki teljesítésben a tervhez képest. 
A forgalomirányítási és utastájékoztatási rendszer fejlesztése, korszerűsítése a felszíni és felszín alatti közösségi közlekedésben (FUTÁR) projekt megvalósítására tervezett műszaki teljesítés összege 2012. december 31-ig nem került felhasználásra, mivel a projekt befejezése (a BKK Zrt. által történik) áthúzódik 2013. évre. Az év során a projekt áttekintésre került és minden, a projekthez kapcsolható költség besorolásra került a Futár projekthez kapcsolódó befejezetlen beruházás állományba, amelynek értéke így mérlegfordulónapkor 2 196 millió Ft. 
A 2012. évi forrás felhasználása során néhány jelentős projekt (jármű beszerzés, járműfelújítás) esetében a tervezett arányok megváltoztak. A közbeszerzési eljárások elhúzódása miatt 2012. évben a feladatok előkészítése, a közbeszerzési eljárások lefolytatása, szerződéskötések zajlottak, amelyek kivitelezése áthúzódott 2013. évre, így a költségek nagy része a 2013. évi forrásfelhasználás időszakában fog jelentkezni.
A BKV Zrt. által saját forrásból végzett beruházások esetében a számviteli aktiválás nem minden esetben történt meg 2012. december 31-ig, ezen beruházások a mérlegben a befejezetlen beruházások között szerepelnek. 
A VJSZ Kft. 2012-ben 24 millió Ft-ot fordított beruházásra, szemben a 2011. évi 81 millió Ft-tal. VJSZ Kft. a beszámolási időszak beruházásait saját forrásból valósította meg.

9. Könyvvizsgálói és Felügyelő Bizottsági jelentés 

A BKV Zrt. könyvvizsgálója, a Baker Tilly Hungária Könyvvizsgáló Kft. elvégezte a Társaság 2012. évi Konszolidált Beszámolójának és Üzleti jelentésének könyvvizsgálatát. A könyvvizsgáló véleménye szerint a Konszolidált éves beszámoló a vállalatcsoport 2012. december 31-én fennálló vagyoni, pénzügyi és jövedelmi helyzetéről megbízható és valós képet ad, a Konszolidált Üzleti jelentés tartalma a 2012. évi Konszolidált beszámoló adataival összhangban van. 

A BKV Zrt. Felügyelő Bizottsága megismerve a könyvvizsgálói véleményt, a vállalatcsoport 2012. évi Konszolidált Beszámolója és Konszolidált Üzleti Jelentése tárgyú előterjesztést megtárgyalta és 571 757 M Ft mérleg főösszeggel, 2 718 M Ft üzemi eredménnyel (nyereséggel) és -3 744 M Ft mérleg szerinti eredménnyel (veszteséggel) elfogadta. 
A BKV vállalatcsoport 2012. évi Konszolidált Beszámolóját (mérleg, eredménykimutatás, kiegészítő melléklet) és Konszolidált Üzleti jelentését, a Független könyvvizsgálói jelentést és a  BKV Zrt. Felügyelőbizottsága vonatkozó határozatát a 3. számú melléklet tartalmazza.

A Főjegyzői Iroda Monitoring-Controlling Referatúrája - a BKK Zrt. által beküldött - BKV Zrt. 2012. évi konszolidált beszámolóját és üzleti jelentését, valamint annak mellékleteit és az előterjesztés tartalmát áttekintette, a véleményüket az előterjesztés 4. számú melléklete tartalmazza.

A Referatúra véleményében felhívta a figyelmet a BKV Zrt. konszolidált beszámolójának Kiegészítő Mellékeltében szereplő 4Metró beruházásával kapcsolatban jelzett mérlegen kívüli tételekre.  
A Társaság 2012. évi konszolidált beszámolóját a Gazdasági Bizottság és a Pénzügyi Ellenőrző Bizottság részére megküldésre került, amelyet a Fővárosi Közgyűlés üléséig azok  megtárgyalnak.    

A fentiek alapján az alábbi határozati javaslatokat terjesztjük a T. Közgyűlés elé:
Határozati javaslat
A Fővárosi Közgyűlés úgy dönt, hogy:

Budapest Főváros Önkormányzatának vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 56. § (1) bekezdésében foglaltak alapján a Budapesti Közlekedési Zártkörűen Működő Részvénytársaság legfőbb szervének hatáskörében  eljárva, jelen előterjesztés 3. számú melléklete szerinti tartalommal 
1.1 elfogadja a BKV Zrt. és a konszolidációba bevont leányvállalatai 2012. évi tevékenységéről szóló konszolidált üzleti jelentését.

1.2. elfogadja a BKV Zrt. Felügyelőbizottságának a BKV Zrt. 2012. évi Konszolidált Beszámolójáról szóló jelentését;

1.3. elfogadja a Társaság könyvvizsgálójának (Baker Tilly Hungária Könyvvizsgáló Kft., a könyvvizsgálatért felelős: Kőszegi Lászlóné bejegyzett könyvvizsgáló, kamarai nyilvántartási száma: 003946) jelentését a BKV Zrt. 2012. évi Konszolidált Beszámolójáról;


1.4.  jóváhagyja – figyelemmel a Felügyelőbizottság és a könyvvizsgáló jelentésére és a BKK Zrt. javaslatára is – a BKV Zrt. 2012. évi Konszolidált Beszámolóját (mérlegét, eredménykimutatását, kiegészítő mellékletét) a következők szerint: 

KONSZOLIDÁLT ÉVES BESZÁMOLÓ 2012. december 31. 
· Mérlegfőösszeg 		 571.757 M Ft  
· Saját tőke 			 113.411 M Ft 
· Jegyzett tőke 			 127.000 M Ft 
· Tőketartalék 			 156.476 M Ft  
· Eredménytartalék 		-166.036 M Ft 
· Adózás előtti eredmény 	    -3.744 M Ft 
· Mérleg szerinti eredmény 	    -3.744 M Ft 

határidő:	30 nap
felelős: 	Főpolgármester






Budapest Főváros Önkormányzatának vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 56. § (1) bekezdésében foglaltak alapján a BKV Zrt. legfőbb szervének hatáskörében  eljárva  felkéri a főpolgármestert, hogy az alapítói döntésről a Gt. 284. § (2) bekezdése értelmében a Társaság vezető tisztségviselőit értesítse. 

határidő:	30 nap
felelős: 	Főpolgármester

Határozathozatal módja: egyszerű szavazattöbbség 

Budapest, 2013. június


	Dr. Bagdy Gábor József 
	Dr. Szeneczey Balázs	   Dr. György István 
	főpolgármester-helyettes	főpolgármester-helyettes	főpolgármester-helyettes


	Láttam:

	Sárádi Kálmánné dr.
főjegyző




mellékletek:
1. BKV Zrt. Igazgatóságának határozatai 
2. BKK Zrt.Igazgatóságának határozata a BKK Zrt., mint tulajdonosi megbízott javaslatáról a BKV Zrt. 2012. évi konszolidált beszámolójának és üzleti jelentésének Alapító általi elfogadására
3. A BKV Zrt. 2012. évi konszolidált beszámolója és üzleti jelentése
4. Főjegyzői Iroda Monitoring-Controlling Referatúra véleménye

